b"\n_START_ARTICLE_\nJordi III del Regne Unit\n_START_SECTION_\nInfantesa i Fam\xc3\xadlia\n_START_PARAGRAPH_\nFou el primer monarca de la casa de Hannover que nasqu\xc3\xa9 a Anglaterra, el seu avi i besavi havien nascut en territori de l'Electorat de Hannover, alhora, tamb\xc3\xa9 fou el primer sobir\xc3\xa0 hannoveri\xc3\xa0 d'Anglaterra que tenia l'angl\xc3\xa8s com a llengua materna. _NEWLINE_Nascut a Norfolk House a Londres el dia 4 de juny de 1738 essent fill del pr\xc3\xadncep hereu Frederic del Regne Unit i de la princesa Augusta de Sax\xc3\xb2nia-Gotha. Jordi era n\xc3\xa9t per via paterna del rei Jordi II del Regne Unit i de la marcgravina Carolina de Brandenburg-Ansbach i per via materna del duc Frederic II de Sax\xc3\xb2nia-Gotha i de la princesa Magdalena d'Anhalt-Zerbst._NEWLINE_Nascut prematurament, el pr\xc3\xadncep fou batejat pel bisbe d'Oxford el mateix dia del seu naixement a Norfolk House. Els seus padrins foren el rei Frederic I de Su\xc3\xa8cia representat per lord Baltimore, el duc Frederic III de Sax\xc3\xb2nia-Gotha representat pel duc de Chandos, i la princesa Sofia Dorotea de Hannover, reina de Pr\xc3\xbassia, representada per lady Charlotte Edwin. _NEWLINE_Amb la mort del seu pare, pr\xc3\xadncep de Gal\xc2\xb7les, l'any 1751, Jordi esdevingu\xc3\xa9 hereu aparent al tron brit\xc3\xa0nic i adopt\xc3\xa0 el t\xc3\xadtol de duc d'Edimburg. El dia 25 d'octubre de 1760 fou nomenat pr\xc3\xadncep de Gal\xc2\xb7les.\n_START_SECTION_\nPrimers Anys de Govern\n_START_PARAGRAPH_\nL'inici del seu regnat estigu\xc3\xa9 marcat per la signatura del Tractat de Par\xc3\xads de 1763. L'acabament de la Guerra dels Set Anys havia significat la vict\xc3\xb2ria continental i colonial dels brit\xc3\xa0nics enfront dels francesos. Arran de la signatura del Tractat de Pau, la Gran Bretanya obtingu\xc3\xa9 importants compensacions territorials: elimin\xc3\xa0 la pres\xc3\xa8ncia francesa a l'\xc3\x8dndia, que la deix\xc3\xa0 com a patrimoni exclusiu de l'imperi i reb\xc3\xa9 els territoris francesos del Canad\xc3\xa0 i de la Louisiana. _NEWLINE_L'any 1763 signific\xc3\xa0 el naixement de l'imperi colonial brit\xc3\xa0nic i l'ensorrament del franc\xc3\xa8s. A partir d'aquest moment, la pol\xc3\xadtica de Par\xc3\xads estigu\xc3\xa9 marcada per la voluntat de recuperar l'honor perdut._NEWLINE_Internament parlant, el rei intent\xc3\xa0 posar en pr\xc3\xa0ctica una nova pol\xc3\xadtica. Educat en els principis de la il\xc2\xb7lustraci\xc3\xb3 i en una major intervenci\xc3\xb3 del poder reial en pol\xc3\xadtica que la que el constitucionalisme brit\xc3\xa0nic preveia. Aquest fet provoc\xc3\xa0 fortes cr\xc3\xadtiques des del Partit Whig cap al monarca."